China: il pajais dals draguns, dals scalins e da las tibas
Emprima part: 11 viadi

Da Blanka Oplatek

Igl è mesemna, ils 18 da favrer 1998, las 13,10. Ensemen cun mes geniturs ed inqual ami stun jau avant la controlla da pass a l'eroport a Kloten. Mes magun sa stira. Las davosas embratschadas, il davos adia, i ma vegn struclà en maun in pachet ed ina pitschna Toblerone.

30 minutas pli tard, - l'aviun parta. Ussa na datti nagin return, en 9 uras e 40 minutas vegnin nus ans tschentar a Beijing. Gia curt suenter il start vegnan servidas tschaveras e da baiver - sco per il solit. Atgnamain n'hai jau nagina fom, ma cunquai che jau n'hai betg da far autras chaussas....
Jau emprov da vegnir en discurs cun mes vischin. I sa tracta d'in American che instruescha englais en China. EI passenta gia ses terz onn en quest pajais. Mia gnervusitad svanescha plaun plaunet. 	Jau al dumond da tut las chaussas. Suenter avair mangià spachetesch jau finalmain mes regal. Igl è in pitschen diari da giaglioffa cun poesias, vers e pleds amiaivels - oz, suenter trais emnas hai jau gia emplenì la mesadad. Il sgol cuntinuescha e la damaun a bun'ura - igl e anc stgir - ans tschentain nus a Beijing, che vul dir translatà: citad dal nord. I plova ed i fa fraid. Jau met mia ura per set uras enavant. Plain devoziun sort jau da l'eroplan - per l'emprima giada terren Chinais sut mes pes.

Ussa sun jau in "waigo"
A Shanghai arrivain nus cun duas uras retard cunquai che l'aura nun era adattada per sa tschentar. Ussa cumenza la vita a daventar seriusa. Jau sto chattar mes bus per Nanjing – il lieu final da mia odissea. Cura che jau sort dal bajetg ma circumdeschan dalunga plirs taxists, ma jau pass francamain enavant. Il pitschen spurtegl chat jau senza grondas difficultads e cunquai che jau na sai nagin pled chinais, ditg jau mo: "Nanjing". La massa pleds chinais che m'inundescha è enorma. Per fortuna stat dasper mai in um che ma po explitgar en englais ch'il bus na saja betg anc qua e perquai na possia jau betg anc cumprar in bigliet. Alura vegn in um pli vegl - in emploià e ma mussa cun mauns e pes da ma tschentar. Tuts ma guardan pitgiv - pli tard vegn jau a percorscher che en China vegn in "waigo" - in ester - adina guardà uschia. In pau pli tard returna l'um vegl e cloma: "Nanjing". Ussa èsi damai uras da cumprar in bigliet. Pia fatsch jau la cua sco usità, ma en China funcziuna quai in pau auter, ins sto defender ses plaz. Ina zona da discreziun na datti betg. L'um vegl, ch'è s'occupà da mai, daventa ravgentà cura ch'el vesa che tuts ma passan. EI piglia ils raps, entra il spurtegl e ma dat sez in bigliet. Suenter m'accumpogna el persunalmain al bus, in pitschen bus da 15 plaz. Puspè hai jau cletg: en il bus sa chatta in um che discurra detg bain englais per in Chinais. 

Tibas ed aua nua ch'ins guarda
Il viadi è in’aventura. La via ha quatter pistas ed il trafic è stgars envers la citad. Tuttina vegn tibà tar mintga manevra da passar. En citad vegn tibà d'in cuntin - ma da quai alura in autra giada. En il bus vegn gesticulà e discutà. Ils chinais èn adina dad aut. La terra è planiva e dapertut ves’ins bler aua - aua stabla, aua currenta, aua tschuffa, aua schubra, lais. Uschè lunsch ch'ils egls pon guardar mo planiv. Finalmain Nanjing –la citad dal sid. Insanua vegnin nus stgargiads ed il um menziunà ma gida a chattar il campus da la "Tung-na-da-schue" da la "Soutbeast University". Là ma lascha mes cumpogn e ma dat ina carta da visita. E, perquai che mes anghel da cletg è oz zunt diligent, entaup jau tar l'inscripziun gest la suletta studenta tudestga en chasa. A mai corda in crap giu dal cor!